Viru tänav

Viru tänav on tänav Vanast turust Viru väljakuni Tallinna vanalinnas. 

Viru tänavaga ristub Müürivahe tänav. Viru tänavaga ristudes lõpeb Sauna tänav; Viru tänavalt saavad aga alguse Valli, Vana-Viru ja Aia tänav.

2015. aasta septembrist kuni 2016. aasta oktoobrini oli tänav kapitaalremondis. Rekonstrueerimistööde käigus muudeti Viru tänav jalakäijate alaks.

Hoonestus
Viru 1 // Vene 2 // 4 asuv ärihoone, ehitusperioodid 1841–1917. Viru ja Vene tänava nurgal, omaaegse turu ääres avas oma koloniaalkaupluse 1816. aasta 25. novembril Peterburist tulnud Vassili Demin. 1831. aastal ehitati vana ühekorruselise maja asemele suurem hoone. Vassili Demin juhtis äri aastail 1826–1848, siis astus tema asemele poeg Vassili 1848–1909. Siis võttis Viru tänav 1 (Lehmstraße 1) kaubamaja juhtimise üle asutaja pojapoeg Konstantin Demin. Hoones asus 1937. aastast Restoran Kuning, hiljem Restoran Viru. Eesti NSV ajal Eesti NSV Siseministeeriumi Ametkonnaväline Valveosakond. Kultuurimälestis nr 22253. Tänapäeval Demini Kaubanduskeskus.
Viru 2 // Vana turg 6. Kultuurimälestis nr 3097. Hoones asub Restoran Peppersack.
Viru 4. Kultuurimälestis nr 8554. Kahest hoonest koosnev kaupluse ja kinoga suur üürimaja on projekteeritud Karl Burmani ja Artur Perna arhitektuuribüroos. Viru tänava poolne hooneosa on neljakorruseline, mansardkorrusega. Õuepoolne juurdeehitis on viiekorruseline. Kinoosa, mis jääb Sauna tänavale, on ümber ehitatud Edgar Johan Kuusiku projektide järgi 1931. ja 1939. aastal. 
Viru 8, ainuke säilinud kesksaegne Gooti stiilis maja, tegu on isa-poja-tüüpi hoonega ehk majal on suur ja väike katuseviil.
Viru 9, asus Eesti NSV ajal  Eesti NSV Autotranspordi ja Maanteede Ministeerium, hiljem Teede- ja Sideministeerium. Ministeeriumi ühendamisel Majandus- ja Kommunikatsiooniministeeriumiks, eravalduses.
Viru 10, Kunagine kino The Royal Vio, hiljem Skandia ja Pioneer. 
Viru 11, L-kujuline 4-kordne hoone, mille sisehoovi osas asub hotell, Rixwell Viru Square Hotel 
Viru 13 // 15, kus asub 2000. aastal avatud De la Gardie kaubamaja 
Viru 14, kolmekorruseline elamu, mille esimesel korrusel äripinnad. 20. sajandi alguses asus hoones (Lehmstrasse 14) Johannes Hallikase fotoateljee.
Viru 16 // Sauna 5.
Viru 17 // Müürivahe 40 // 42.
Viru 18, kus asus 19. sajandi lõpul Kohvik Helsinki, Eesti NSV ajal Kohvik Lemmik ja 2009. aastast taas Kohvik Helsinki. 
Viru 19, 1911. aastal algselt elamuks ehitatud 4-korruseline hoone. Eesti NSV ajal asusid hoones Eesti NSV Advokaatide Kolleegiumi Presiidiumi ja Tallinna I Õigusnõuandla ruumid.
Viru 20. Kultuurimälestis nr 3098.
Viru 23 asus 2000–2010 Apollo Raamatumaja, nüüd äripinnad.
Viru 24 // Valli 2 // Müürivahe 38, endine Restoran Euroopa ja hotell Europa hoone. Hoone esimesel korrusel McDonald'si kiirtoiduketi 1995. aastal avatud hamburgerirestoran ja „McCafe“ kohvik
Viru tänav 26, Virumägi

Galerii

Ajalugu

Viru tänava piirkond Tallinna vanalinnas kuulub I–II aastatuhandel kujunenud ajaloolisse linnatuumikusse. Muinsuskaitseala koosneb ajaloolisest linnatuumikust (Tallinna linnamüüriga ümbritsetud ala ja selle laiendus linna idaküljes müüri ja muldkindlustuste vahel) ja seda ümbritsevast muldkindlustustele rajatud haljasvööndist koos hoonestatud kvartalitega. 

Viru tänav Tallinnas on kandnud ajalooliselt nimetusi - Savi tänav, wirro ulits, Uus-Viru tn; saksa keeles lemstrate, leystrate, hiljem Lehmstrasse, Lehmstraße; alamsaksa keeles Lehemstrate, lemenstrate, leemstrate, leymstrate, lemstrate, leympstrate, leym strate; ladina keeles lemstrate, vicus, lemstrate, in vico; vene keeles Глиняная ул., Нарвская ул.)

Ristumiskohal Valli ja Vana-Viru tänavaga oli ajalooline Viru värava eesvärav (säilinud Viru värava eesvärava tornid), värav ise lammutati 1843. aastal ja peale eesvärava lammutamist 1888. aastal pikenes tänav läbi muldkindlustuse kuni Vene turuni. Tänu sellele ühendusteele avati juba sama aasta augustis regulaarne hobutrammiliiklus Vana turu ja Kadrioru vahel. 

Eesvärava tornide ja Pärnu maantee vahele jääb Virumägi ehk Musumägi, mis on 17. sajandil värava ette rajatud rondeeli ja Viru värava bastioni säilinud osa ja sulges läbipääsu linna ja liiklus kulges 1899. aastani nüüdse Ujula tänava ja Vana-Viru tänava nurgal asunud Vallivärava kaudu. Viru tänav ulatus varem ainult Viru värava eeltornideni ja ta pikendati kuni Vene turuni  alles 1889. aastal. Endise bastioni kolmnurkne maatükk Viru, Jaani (praegu Pärnu maantee) ja Valli tänava vahel kujundati Riia linnaaedniku Georg Kuphaldti projekti kohaselt Tallinna linnaaednik (1898–1907) Hugo Walkeri poolt haljasalaks ja avati rahvale kasutamiseks 12. augustil 1898.

1888. aastal avati Tallinnas hobutrammi- ehk konkaliiklus Vanaturu kaelast mööda Viru tänavat Kadriorgu, mis oli sel ajal populaarne suvituspiirkond. 1901. aasta märtsis avati trammiliini pikendus Vene turult ehk praeguselt Viru väljakult mööda Jaani tänavat üle Peetri platsi, sealt edasi piki Roosikrantsi tänavat ja Tõnismäelt lõuna suunas suunduval Suur-Pärnu maanteel kuni Tallinna–Narva raudtee laiarööpmelise raudtee ülesõidukohani.

1920. aastail olid Harju ja Viru tänav (vene keeles Глинная ул) prostituutide öine tegevuspiirkond.

Viited

Välislingid

Robert Nerman, Viru väljaku ilme on sajandite jooksul aina muutunud, Postimees, 15. detsember 2006
Viru tänava peremehed, Eesti Ekspress, nr. 26, 28 juuni 2012

Tallinna vanalinna tänavad